钦定古今图书集成/明伦汇编/官常典/第386卷 > 有虞氏
## 钦定古今图书集成/明伦汇编/官常典/第386卷 > 有虞氏

### 帝舜元载命夔典乐教胄子

按《书经舜典》：“帝曰：‘夔！命汝典乐，教胄子。直而温，宽而
栗，刚而无虐，简而无傲。诗言志，歌永言，声依永，律和
声。八音克谐，无相夺伦，神人以和’。夔曰：‘于！予击石拊
石，百兽率舞’。”

〈孔传〉胄，长也。谓元子以下至卿大夫子弟，以歌诗蹈之舞之。教长国子，“中和祇庸，孝友。教之正直而温和，宽弘而能庄栗，《刚失之虐，简失之傲》。教之以防其失，谓诗言志以导之，歌咏其义以长其言。”声谓五声，宫商角徵羽。律谓六律六吕，十二月之音气。言当依声律以和乐伦理也。八音能谐，理不错夺，则神人咸和。命夔“使勉之。”石磬也。〈疏〉《周礼大司乐》云：“以乐德教国子，中和、祗庸、孝友。”言乐之感人，能成中和、祗庸、孝友之六德也。

按《通鉴前编》：“虞帝舜元载：春正月元日，帝格于文祖，
践天子位于蒲阪，以土德王，咨二十有二人。”